AlexejDobrolubov/national_council_slovak_2010 huggingface dataset:
35. schôdza NR SR - 4.deň - A. dopoludnia
Dátum: 2025-05-30
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

22. Ďakujem pekne. Ja som nepovedala, že som nebola vo vláde s Luciou Žitňanskou za MOST – HÍD, ako ministerka spravodlivosti keď bola, ja som bola ich štátna tajomníčka. A áno, áno, keďže tam bola štátna tajomníčka Jankovská, vieme veľmi dobre, ako neslávne skončila, tak som tam bola ja ako štátna tajomníčka a mala som pod sebou všetky, dá sa povedať, absolútne všetky sekcie a všetky útvary, myslím, okrem spotrebiteľskej komisie, ktorú mala pani Jankovská. A áno, starala som sa o zásadnú reformu, ktorú som začala v tom čase, takže to len aby ste vedeli, malo to veľký zmysel v tom, že vtedy začala veľká reforma, pretože sme nadviazali spoluprácu s Európskou komisiou pre efektívnu justíciu, vtedy sa urobila veľká správa o stave justície, vtedy začali obrovské rokovania pri okrúhlych stoloch s predsedami súdov naprieč celým Slovenskom, preto som tam zopár mesiacov ešte ostala, a keďže bolo absolútne nemožné, aj celá atmosféra taká, aká bola vlastne samotnej vlády aj jej nastavenie, tak ja som krátko nato odišla, ale sľúbila som ministerke Žitňanskej, že ten základ reformy, ktorý súvisel aj s tou správou, skúsim spustiť, preto som tam bola pár mesiacov, aby som spustila tie diskusie, takže vtedy sa tie diskusie ohľadom tej veľkej reformy, ktorú som zrealizovala ako ministerka spravodlivosti, začali, a vtedy sa vlastne aj určilo, ktorým smerom tá reforma sa má uberať na základe veľmi komplexnej závažnej správy o efektívnosti justície, ktorú urobila komisia pre efektívnu justíciu v Rade Európy so svojimi expertami, takže som rada, že ste to pripomenuli, a vtedy boli štátne tajomníčky dve a robila sa veľká reforma. A dnes pán minister robí čo? A má troch štátnych tajomníkov. Tak ja som na to odpoveď žiadnu nedostala. Ďakujem.
33. schôdza NR SR - 14.deň - B. popoludní
Dátum: 2025-04-15
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

195. Ďakujem pekne. Ja si dovolím zareagovať iba na pani poslankyňu Kramplovú. Nie, nikto tu nemá z ničoho strach. Je nepochopiteľné, keď pred rokom sem prišiel návrh s tým, že majú byť organizácie označované za zahraničného agenta, a teraz my sa vlastne pár hodín dozadu dozvieme, že vlastne všetko sa to mení a kľúčové sú rôzne výkazy, ani nemáme priestor a nikto nemá priestor si to poriadne pozrieť. Ani tí, ktorí to budú vyhodnocovať, nemajú priestor si to poriadne pozrieť. A preto ešte raz, tu nikto nemá problém s transparentnosťou, nikto, ale prečo ste pred rokom neprišli s návrhom zákona, ak ste tú transparentnosť chceli? A ak vám záleží na nejakých mimovládnych organizáciách, aspoň teda na tých, ktoré sú tu pre tých najzraniteľnejších, tak prečo ste sa s nimi nestretli, keď vás o to požiadali? Toto je vyjadrenie rešpektu? Že vás žiadajú o stretnutie a vy tam neprídete? Toto je vyjadrenie rešpektu? Vy ste tam neprišli na to stretnutie. Ony vás volali a neprišli ste. Nepochopiteľné. Možno ste neprišli preto, lebo sami neviete presne, čo chcete, len chcete útok. Lebo inak sa tomu nedá rozumieť. Že možno sami poriadne neviete, čo presne chcete, len proste potrebujete na niekoho tu zaútočiť. Tak ako ste to chceli pred rokom. Ale jednoducho ten návrh stále meníte. Neviete, čo poriadne chcete. Ale viete, že proste má to byť útok a má to byť zastrašovanie. Nijako inak sa tomu nedá chápať. Lebo keby ste naozaj chceli mať nejaké transparentné financovanie, ktoré je podľa vás nedostatočné, tak by nebol problém pred rokom ho dať do normálneho legislatívneho procesu, mať k nemu normálnu debatu so všetkými, s kým sa to, koho sa to týka a s takýmto návrhom zákona sem prísť. Ale takto to zjavne nebolo.
33. schôdza NR SR - 14.deň - B. popoludní
Dátum: 2025-04-15
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

99. Ďakujem veľmi pekne, pán poslanec. Ja si myslím, že dávať nálepku tomuto zákonu, že je ruský, je absolútne namieste. Je to ruský spôsob a cieľ je tiež ruský. Zastrašiť mimovládne organizácie, ktoré jednoducho ležia v žalúdku tejto vládnej koalícii. Nič viac, nič menej. Jednoducho táto vládna koalícia neznesie, že je tu vôbec niekto, kto si dovolí povedať niečo kritické na jej adresu. Neznesie. Neznesie, že sú tu slobodní ľudia, ktorí sa rozhodnú, áno, prísť aj na námestie a povedať svoj názor. Toto neznesie. Neznesie to preto, lebo táto vládna koalícia, keď robí protesty, tak tam musí ľudí nazvážať. Nerozumie, ako je to možné, že niečo takéto je možné, že to človek robí slobodne a robí to z presvedčenia. V mimovládnych organizáciách ľudia robia z presvedčenia a tomuto tiež, bohužiaľ, táto vládna koalícia že vôbec nerozumie. Pretože ich presvedčenie je niečo úplne iné. Nerozumejú, čo to je bojovať za demokraciu, právny štát. Nerozumejú, čo to je, že v mimovládnych organizáciách sú naozaj ľudia, ktorí sú presvedčení, že chcú robiť niečo, čo štát nevie alebo nedokáže. Nikto v mimovládnych organizáciách nie je proti transparentnosti. Absolútne nikto. Tu je otvorený priestor, diskutujme o tom, ako to urobiť transparentnejšie, nech sa páči. Kľudne, kľudne to urobme. Nikto, absolútne nikto sa tomu nebráni. Ale prečo nejdete s návrhom zákona do normálneho legislatívneho procesu? Prečo to stále robíte pod nejakým rúškom tmy? Najprv sem prídete ako zahraničný agent, že to budú organizácie, potom sem prídete, že to budú teda lobistické organizácie a teraz tam stále ostalo množstvo vecí, ktoré sú prinajmenšom nezrozumiteľné a áno, pôsobia zastrašujúco. Jednoducho keď to nerobíte vy transparentne, nemôžeme tomu veriť, že to môže nakoniec dopadnúť dobre.
33. schôdza NR SR - 11.deň - A. dopoludnia
Dátum: 2025-04-10
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

109. No, ďakujem veľmi pekne, pán poslanec, za tvoj príspevok a treba určite sa venovať otázke, akí ľudia sa tu dostávajú do funkcií, lebo ak je toto odkaz popri odkaze ministra obrany, že zákon nemusíme rešpektovať, a v čase podávania daňových priznaní, je odkaz, že nemusíme rešpektovať vôbec vlastne povinnosti zo zákona, lebo si to môžme vysvetliť tak, že chránime nejaké záujmy, ktoré ani zákon takto nepredpokladá. Že tu si naozaj táto koalícia vyberá svoj spôsob, ako začína napĺňať právo, ktorý vyhovuje jej samej pre jej záujmy a je to veľmi nebezpečné, veľmi nebezpečné, pretože to dáva odkazy ľuďom do ich bežných životov aj v súvislosti s tým, ako konsoliduje, aj to je odkaz pre ľudí do bežných životov. Zadlžujete sa? No tak sa zadlžujete ešte viac, lebo aj to je vlastne odkaz, ktorý dáva táto vláda. Veď to nevadí, že sme v dlhu, nevadí, nevadí, budeme mať viac štátnych tajomníkov, viac limuzín, nevadí, však si zase požičiame, vybereme si od ľudí. A teraz vlastne na takúto verejnú funkciu dajú človeka, o kom vedia, že v minulosti vážne pochybil, podvádzal, o tom sú jednoducho rozsudky. To znamená, ten človek podviedol vlastne či už štát, alebo iných ľudí, a teraz má rozhodovať v súvislosti s nájomnými bytmi. Veď, veď toto je obludné, že v tej istej oblasti tu je preukázaná úmyselná trestná činnosť. To nie je že podozrenia, ale ona je preukázaná. Ten človek dvakrát vážne pochybil, rozhodli o tom súdy, všetci o tom vieme a tú osobu tam nechávame. Aký je toto odkaz pre ľudí? Kto sa to vlastne? (Reakcia z pléna.) Dobrý? (Povedané so smiechom.) Prepáčte, pán poslanec, akože dobrý? To znamená, že keď ste vy pri moci, tak nemusíme rešpektovať už vôbec nič?
33. schôdza NR SR - 10.deň - A. dopoludnia
Dátum: 2025-04-09
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

34. Pán poslanec, pán poslanec, ja sa určite nedomnievam, že či už vládny návrh, alebo návrh zo strany KDH, ktorý nakoniec poslúžil vládnej koalícii na to, aby vykradol stranu KDH a pozmenil ten návrh tak, aby bolo nakoniec zložité aj pre konzervatívnych politikov zo strany opozície za to nezahlasovať. Či je to vládny návrh, alebo či je to návrh KDH, nerieši kultúrno-etické dilemy, ktoré v spoločnosti máme. Nerieši ich nijako. Vlastne len hovorí o tom, že máme tu kultúrno-etické otázky, na ktorých nemáme zhodu, ale my vlastne vôbec s týmito, s touto zmenou ústavy sa nikam neposúvame. Je to skutočne len na prekrytie problémov tejto vlády, že táto vláda nie je schopná riešiť problémy ľudí. A, samozrejme, že aj jej voliči sú nespokojní. Okrem, okrem nepochopiteľných tlačových besied z úradu vlády, z ktorej priamo politizujú trestné konania, lebo sa im nepáči, ako prebiehajú trestné konania, tak jednoducho je to okrem iného návrh na zmenu ústavy, ktorý tu prekrýva to, že tu spravodlivosť jednoducho sa niekde zabudla za dverami, tu sa spravodlivosť rieši len pre ľudí blízkych tejto koalícii. Tak je to, pán minister, však vy ste ten návrh priniesli, aby tu ľudia blízki tejto koalícii unikli pred spravodlivosťou. Táto koalícia nasľubovala, kto všetko má byť v base a ja si vždy vypočujem a prečítam si v statuse, aj pod vašimi statusmi, pán minister, že ja už som mala byť dávno v base. Jednoducho je to na prekrytie toho, že voliči tejto koalície sú nespokojní. Nerieši sa či spravodlivosť, či bezpečnosť, či zdravotníctvo, výmysly sú tu o verejných financiách, za to vláda si vie nájsť peniaze na svoje platy, na doživotnú rentu generálneho prokurátora, ale problémy ľudí sa neriešia. Ja vyzývam KDH, aby nehlaso... (Prerušenie vystúpenia časomerom.)
33. schôdza NR SR - 3.deň - B. popoludní
Dátum: 2025-03-27
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

90. Ďakujem veľmi pekne, pán poslanec, osobitne na upozornenie, že naozaj takýto materiál by mal prejsť riadnym legislatívnym procesom. Jednoducho sú návrhy zákonov, ktoré už z rešpektu, že sme právnym štátom, veď sa k tomu hlásime v čl. 1 ústavy, ak robíme zmeny, ktoré sa týkajú občianskej spoločnosti, a tam spadá určite aj prístup k informáciám, ale aj zákony, ktoré sa týkajú občianskych združení, akýchkoľvek neziskových organizácií, tak je to jednoducho elementárna slušnosť voči týmto subjektom, aby sa k tomu mohli vyjadriť a aby štát jednoducho prijímal dobré zákony, aby to urobil v takom procese, aby jednoducho zohľadnil ich námietky, ktoré jednoducho môžu prispieť k tomu, že ten, tá občianska spoločnosť tu naozaj bude fungovať a bude mať k tomu vytvorený priestor. No keď to robíte takto a ešte zo samotného návrhu, a ten samotný návrh je, je principiálna závažná vec, je, je zrejmé, že ste to neurobili vy, proste to je ťažko, ťažko prísť k záveru, že to nebolo urobené v dielni legislatívnych pracovníkov na ministerstve vnútra. Ťažko uveriť, že by tomu bolo inak, osobitne keďže ste koaličný poslanec a máte, samozrejme, jeden z rezortov je ministerstvo vnútra, ktoré toto má vo svojej gescii, tak je to jednoducho absolútna arogancia moci to urobiť, skutočne to urobiť teraz a, a takýmto spôsobom. Tak ja vás vyzývam aj z rešpektu jednoducho k právnemu štátu, aby ste zvážili, či tento návrh by nemal byť stiahnutý a nech sa páči, keď toto je úmysel koalície, nech to ide riadnym legislatívnym procesom ako normálny vládny návrh z ministerstva vnútra.
33. schôdza NR SR - 14.deň - A. dopoludnia
Dátum: 2025-04-15
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

44. Ďakujem pekne za slovo. Vidím, že prichádzajú študenti a návštevníci parlamentu na balkón. Pán predsedajúci, vieme, skadiaľ sú? Máme informáciu, že akých máme návštevníkov? (Prerušenie vystúpenia predsedajúcim.) Danko, Andrej, podpredseda NR SR Pozdravujeme študentov, odkiaľ ste? (Reakcia z balkóna. Potlesk.) Krátky, Rastislav, poslanec NR SR Vitajte v Národnej rade, a my dnes sme začali takým naturálnym bodom, pokúšame sa za hnutie SLOVENSKO, predkladáme návrh a pokúšame sa presadiť takú úplne normálnu vec do rokovacieho poriadku Národnej rady, pretože to tam 30 rokov chýba. A ide o to, že poslanci v Národnej rade môžu bez toho, že by to niekto zisťoval alebo ich trestal, požívať alkohol, jednoducho piť, koľko sa im uráči, koľko chcú, kedy chcú, prísť tak hlasovať, v takom stave aj vystúpiť, keby sa našla taká odvaha s pletúcim sa jazykom. A hovoríme o tom, že je to úplne normálne a keby sme nemali takýto veľký problém na Slovensku s alkoholom aj tu v parlamente, tak tento návrh zákona by prešiel bez akejkoľvek rozpravy, odôvodňovania, ako normálna vec by sa doplnila do zákona a bolo by možné poslancov vystaviť tej hanbe, áno, že by si musel fúknuť a musel by potom znášať tú hanbu a zaplatiť aj pokutu, a hovoril som pred chvíľkou o tom, že Zákonník práce je nemilosrdný voči zamestnancovi, ktorého môže zamestnávateľ hneď vyhodiť, ale my tu máme dnes systém rovný a rovnejší, poslanci sú tí rovnejší, tí nemusia, tí môžu vykonávať mandát aj s jedným, s dvomi alebo aj viac promile, nehrozí im za to absolútne nič. My navrhujeme za to pokutu, navrhujeme za to verejnú hanbu. Kolegovia, ďakujem vám za faktické poznámky, pretože je to tak, ak ľudia niečo nemajú radi, tak... (Prerušenie vystúpenia časomerom.)
33. schôdza NR SR - 13.deň - B. popoludní
Dátum: 2025-04-14
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

124. Richard, ďakujem ti za tvoju faktickú poznámku a ďakujem ti aj to, že áno, všimol si si, že som sa snažil byť vyvážený a chcel som naschvál ponúknuť aj ten svoj postoj ukázať, že chcem otvorene a úprimne diskutovať, pretože táto téma si zaslúži takúto diskusiu a hlbokú diskusiu a o to mi išlo a budem sa o to snažiť aj ďalej. To, čo som zabudol povedať a chcem to povedať teraz, ale myslím si, že tým, čo som hovoril, to je jasné, že podporím tento návrh zákona. Ďakujem pekne.
33. schôdza NR SR - 13.deň - B. popoludní
Dátum: 2025-04-14
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

80. Ďakujem za slovo. Aj tebe, Anka, za to, že si otvorila túto tému, lebo na Slovensku existuje mnoho ľudí, ktorí nechcú túto tému otvárať a chcú už mať od nej pokoj, ale ešte sme sa nedočkali poctivej diskusie. Však diskutujme o tom, aký záver bude mať tvoj zákon, pretože mnohí už teraz hovoria o tom, že však ty ideš zakazovať teraz interrupcie, ale keď počúvam tie mnohé dôvody, že prečo je to zlé, tak mi chýba zodpovedanie jednej úplne základnej otázky – kde začína život . Kde? Chcel by som počuť od ľudí, ktorí ťa kritizujú alebo reagujú na teba, odpoveď na túto otázku, ale nie preto, lebo by som na nich chcel nejakým spôsobom politicky útočiť. Ani zďaleka, práve naopak. Potrebujeme v tejto diskusii nájsť niekde spoločnú reč. Aspoň sa pokúsiť o to, ju hľadať, lebo ja som unavený z mnohých sporov, ktoré sa tu vedú, ale oni sa vedú práve preto, pretože veľa ľudí, ktorí ťa kritizujú, chcú umelo udržovať spor. Nechcú poctivo hľadať odpovede na otázky, ktoré kladieš aj ty, a ja by som chcel počuť serióznu diskusiu. To je úplne jedno či koľkokrát, ja som si nezapamätal ani to číslo (povedané so smiechom), koľkokrát sa otvorila táto téma, ale otvorenie témy chce už konečne poctivé odpovede a tie som zatiaľ nevidel. Takže ja som ochotný a to je jedno, či to je v pléne, pred kamerami, najlepšie mimo kamier a ja sám diskutovať a byť účastný tejto diskusie a citlivo, naozaj citlivo počúvam argumenty ľudí, ktorí s tebou nesúhlasia, ale stále som od nich nepočul, opakujem, ešte raz to najpodstatnejšie – kedy začína život .
33. schôdza NR SR - 13.deň - B. popoludní
Dátum: 2025-04-14
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

58. Kolega, veľmi trefná rozprava. Jednu vec treba povedať a dokola opakovať ľuďom – za vlády Igora Matoviča bol zo Slovenska najprorodinnejší štát v Európe, naj-, najlepšie miesto pre rodiny, najprorodinnejší štát v Európe. Toto bola doména, toto bolo, tá destinácia, ten cieľ, ktorý sme si vytýčili a ktorý sme doručili. Takto to bolo. Robert Fico oklamal celý národ rečami o konsolidácii, o zlom stave verejných financií, oklamal, pretože Rada pre rozpočtovú zodpovednosť, ten nezávislý sudca, ktorý presne povie, kto kedy ako zle hospodáril, hovorí, že zlý stav verejných financií začína v druhej, a teda na pomedzí druhej a začiatok tretej vlády Roberta Fica. To boli zlaté časy, úrodné roky, keď sa na daniach vyberalo stámilióny navyše oproti tomu, čo sa predpokladalo. Vtedy mali byť prebytkové rozpočty, vtedy sa mal tlačiť dlh dole. To, čo bolo za vlády našej, keď nastúpila multikríza, tak bol dlh, ktorý sme urobili, ale doručili sme pomoc rodinám, nenechali sme ich na podlahe. Keď bolo zlé počasie, keď sa ekonomika ochladzovala, tak sme ich, podali sme im záchrannú ruku, podali sme im plášť, ktorý chránil pred tým zlým počasím, dali sme im dáždnik, pod ktorý sa mohli schovať, 4 mld., ktoré boli vtedy v deficite, išli presne ľuďom presne na to, aby sa mohli chrániť pred tými krízami. A teraz 7 mld., ktoré robí Robert Fico, to je ničenie dlhodobej udržateľnosti, to je ničenie prorodinného štátu, ktorý sme tu vybudovali, nie kvôli tomu, čo on pripravil, napriek všetkej devastácii, zlej politike, žiadne reformy, premrhanie dobrých časov, toto tu urobil Robert Fico.
33. schôdza NR SR - 13.deň - B. popoludní
Dátum: 2025-04-14
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

46. Jozef, veľmi smutný príklad si uviedol, ale tak výstižný, veľmi výstižný. Presne to sadlo na tú situáciu, akú tu teraz máme, a odzrkadľuje to tú smutnú realitu, že niekto si tu bude písať, že sociálny demokrat za názov strany, ešte si pred to bude dávať takým bijúcim sa do hrude štýlom, že slovenská sociálna demokracia , ale keď ide o Slováka, keď ide o sociálne veci, tak pred voľbami len nasľubuje, že nezoberie, nedotkne sa, nechá to presne tak, ako to je, nebude to brať tým ľuďom a deň po voľbách už sa kujú plány. Už sa to presne berie tým ľuďom z tých peňaženiek, presne im to zoberú, zošróbujú to celé a ešte sa tvária, akí sú oni sociálni. Takže presne si to vystihol, veľmi smutným príkladom, ale, žiaľ, presne to sedí. Na jednej strane hovoria, ako sa idú postarať, na druhej strane ešte tým ľuďom ešte aj z toho taniera zoberú. Dnes, keď máme situáciu, že máme malú pôrodnosť na Slovensku, že mladí ľudia odchádzajú zo Slovenska, že si tu nechcú zakladať rodiny, že chcú radšej odísť za lepšími príležitosťami, že nechcú tu ľudia vychovávať svoje deti, mnohí a mnohí sa nad tým zamýšľajú, že radšej nemať dieťa, lebo je naozaj temná doba, temná a ťažká doba, ktorú tu rozprestrel Robert Fico nad Slovenskom počas tejto vlády, tak ľudia ešte viac odchádzajú, ako odchádzali. 300-tisíc ľudí odišlo do zahraničia a dnes ľudia ešte silnejšie zvažujú a ešte ráznejšie sa rozhodujú odísť, odísť, nechcú byť súčasťou tejto akože sociálnej politiky, ktorá skutočne berie ľuďom sociálne istoty. A tento náš návrh je presným opakom a je liekom na celú túto situáciu. Je to navrátenie rodinného balíka a toho nášho rodinného ťaženia dá sa to tak nazvať, toho rodinného ťaženia v prospech rodín, v prospech mladých ľudí, v prospech aj viacpočetných rodín, všetkým zabezpečiť také sociálne aj životné podmienky, aby sa im tu dobre žilo.
33. schôdza NR SR - 13.deň - B. popoludní
Dátum: 2025-04-14
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

16. Jozef, ďakujem, že si to ešte viac zvýraznil. Áno, však to, čo ja ako poslanec mám, je možnosť vystupovať, že ako inak mám reprezentovať tých ľudí, nedá sa to lepšie urobiť ako práve slovom a nechcel som, aby to bol jeden z bodov rokovania, ale chcel som, aby to bol ten z bodov rokovania, ktorý bude počuť a zaznie. A na margo toho, čo si povedal, veľmi dobrá poznámka o súčasnom ministrovi športu (povedané so smiechom), áno, pánovi Huliakovi, áno – voda, pôda, les – presne tak, jeho slogan. On bol ten, ktorý povedal tým ľuďom, ktorí prišli na náš výbor, že tá petícia bude prerokovaná. To povedal on svojimi ústami do očí tým ľuďom, ktorí tam boli, a zľahla sa po ňom zem. Nebolo to prerokované, normálne procesne sa to upratalo tak, aby to neprišlo na stôl, aby to nemohlo byť otvorené v rámci výboru, a zamietli to pod koberec. A to je výsledok celého jeho reprezentovania ľudí z toho regiónu, to je jeho úsilie a výsledok jeho úsilia, čo celé spravil s tou petíciou. A teraz tam má kolegu pán Ševčíka a ja navrhnem, a nie preto, lebo ty si to hovoril, ale ty si to krásne zdôraznil, ale preto, lebo to už mám v pláne, a preto, lebo jednoducho sa to patrí. Tú petíciu nanovo vyniesť na svetlo Božie, dať na ten výbor priamo na stôl predsedovi, a nech to otvorí, nech sa o tom rokuje, nech tí ľudia môžu prísť, nech sa vyjadria, nech príde štátny tajomník, nech príde minister, nech príde ktovieaký poverený človek a nech to vysvetľuje. Ja môžem klásť otázky, pranierovať porušovanie zákonov a to aj robím. A potom sú tu kompetentní, ktorí sú za to kráľovsky platení, aby tu s tými ľuďmi sedeli, vysvetľovali, dávali im odpovede, upravovali dokumenty, ktoré je potrebné upravovať, a hľadali riešenia a robili všetko preto, ak teda to má byť vo verejnom záujme, tak aby to skutočne v tom verejnom záujme aj bolo.
33. schôdza NR SR - 13.deň - B. popoludní
Dátum: 2025-04-14
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

10. Ja vám ďakujem, kolegovia, za všetky vaše reakcie, aj to, že ste si vypočuli túto rozpravu. Áno, sú zákony, kedy to prechádza v rámci piatich-desiatich minút alebo vystúpia dvaja-traja ľudia a vieme za pol hodinu mať ten bod zvládnutý, ja som investoval možno trojnásobný čas toho, ako takéto bežné body tu bežia, čo sa týka bodov opozície, a naozaj som tomu dal adekvátny čas z môjho pohľadu práve preto, lebo toho materiálu je tam veľa, však ste mali možnosť ostatne si to aj vypočuť, takže chcem vám na záver teda tohto, tejto faktickej poznámky poďakovať. Viem, že nie všetko je téma každého jedného poslanca, čo tu sedí, a niektorí sa zaujímajú o iné témy a toto zrovna nespadá do diapazónu, ktorý riešite vy, ale o to väčšia vďaka. A aj teraz môžte byť nositeľom tých otázok, ktoré mám aj ja, ale aj tí ľudia v regióne a pýtať sa kompetentných aj... alebo aj nekompetentných, ktorí sú na tých pozíciách a sú za to zodpovední, pretože okolo tohto síce už aj boli nejaké diskusie, aj ľudia, ktorí sú zodpovední za prípravu tých projektov, sa stretli s ľuďmi z tohto regiónu, ale neposkytli im dostatočne dobré odpovede alebo hlboké odpovede, alebo vysvetľujúce odpovede v súvislosti aj so zákonmi, ktoré ja vidím, že boli porušené, a bolo to častokrát aj emotívne, ale práve preto, že my sme poslanci Národnej rady a zastupujeme týchto ľudí, tak máme možnosti tu v Národnej rade alebo aj iné, ktoré nám sú k dispozícii práve preto, aby sme tie odpovede zaručili. A keď tie odpovede nie sú, tak to tiež má mať svoje konzekvencie, to má mať napr. aj takú konzekvenciu, že keď sa tá baterkáreň nezmestí do limitov, tak sa jednoducho nepostaví, ale dôležité je, aby sme zistili, či sa zmestí.